Na osnovu člana 6 Odluke o kriterijumima za dodjelu stipendija ("Službeni list CG - Opštinski propisi", br. 29/20 i 37/21), u vezi sa tačkom I. i II. Odluke gradonačelnika, broj: 01-018/22- 7820 od 09.09.2022.godine, Sekretarijat za kulturu i sport Glavnog grada, raspisuje

**K O N K U R S**

**ZA DODJELU STIPENDIJA ZA STUDIJSKU 2022/2023. GODINU**

 **I.** Pravo na stipendiju može ostvariti student završne godine osnovnih studija i master studija. Student završne godine master studija ostvaruje stipendiju u skladu sa zakonom kojim se uređuje visoko obrazovanje i važećim programom po kojem je upisao prvu godinu studija.

**II.** Pravo na stipendiju može ostvariti student koji je prema nastavnom programu ustanove visokog obrazovanja na kojoj studira položio ispite iz prethodne godine studija i stekao uslov za upis završne godine studija uz uslov da:

-ima najmanju prosječnu ocjenu za sve godine studija 9,5;

-prvi put upisuje semestar studijske godine;

-nije gubio nijednu godinu tokom studija;

-ima prebivalište na području Glavnog grada;

-je državljanin Crne Gore;

-nije u radnom odnosu;

-nije stariji od 25 godina.

**III.** Uz prijavu na ovaj konkurs dostavlja se:

-potvrda o ukupnoj prosječnoj ocjeni za sve godine studija;

-potvrda o upisu završne godine studija u skladu sa zakonom i programom po kojem je upisana prva godina studija;

-potvrda o prebivalištu;

-uvjerenje o državljanstvu ili kopija biometrijske lične karte;

-dokaz (izjava) da student ne prima drugu stipendiju;

-dokaz (izjava) da student nije u radnom odnosu.

**IV.** Za studijsku 2022/2023. godinu, dodijeliće se 15 stipendija za studijske programe osnovnih studija, pet stipendija za studijske programe master studija i pet stipendija za studijske programe u inostranstvu.

**V.** Za studijske programe osnovnih studija dodijeliće se:

-osam stipendija studentima fakulteta društvenih nauka;

-četiri stipendije studentima fakulteta prirodnih nauka (matematika i računarske nauke, računarske nauke, računarstvo i informacione tehnologije, primijenjeno računarstvo, informacione tehnologije, ekonomski informacioni sistemi, biznis informacioni sistemi, elektronske komunikacije);

-dvije stipendije studentima fakulteta medicinskih nauka;

-pet stipendija studentima Fakulteta humanističkih nauka-ostale humanističke nauke;

-jedna stipendija studentima Filozofskog fakulteta Univerziteta Crne Gore (studijski program za obrazovanje učitelja na albanskom jeziku).

**VI.** Za studijske programe master studija na studijskim programima iz tačke V. Konkursa, dodijeliće se pet stipendija.

**VII.** Mjesečni iznos stipendije za studijske programe u Crnoj Gori utvrđuje se u iznosu od 120,00 EUR za deset mjeseci studijske godine (ukupno 1.200,00 EUR).

**VIII.** Mjesečni iznos stipendije za studijske programe u inostranstvu utvrđuje se u iznosu od 200,00 EUR za deset mjeseci studijske godine (ukupno 2.000,00 EUR).

**IX.** Komisija za dodjelu stipendije (u daljem tekstu: Komisija) utvrđuje listu studenata koji ispunjavaju uslove iz ovog konkursa. Lista se objavljuje na web sajtu i oglasnoj tabli Glavnog grada. Učesnici na ovom konkursu imaju pravo prigovora Komisiji u roku od osam dana od dana objavljivanja liste na web sajtu i oglasnoj tabli Glavnog grada. Odluka Komisije po prigovoru je konačna i objavljuje se na web sajtu i oglasnoj tabli Glavnog grada.

**X.** Gradonačelnik može, u izuzetnim slučajevima, na prijedlog Komisije, dodijeliti stipendiju i studentu završne godine studija koji nije ispunio uslov iz tačke II. alineja 1 ovog konkursa ako se radi o studentu koji je u prethodnom školovanju pokazao izuzetne rezultate u oblasti naučnog, odnosno umjetničkog stvaralaštva, kao i studentu iz socijalno ugrožene porodice, studentu bez oba roditelja, studentu sa invaliditetom i studentu pripadniku RAE populacije. Za ispunjavanje uslova iz ove tačke, studenti su dužni da podnesu odgovarajuće dokaze (potvrdu, uvjerenje, rješenje i sl.).

**XI.** Prijava - obrazac za prijavljivanje na ovaj konkurs može se preuzeti u prostorijama Sekretarijata za kulturu i sport i sa web sajta Glavnog grada - oglasni dio.

**XII.** Rok za podnošenje prijava na ovaj konkurs je 30 dana od dana objavljivanja Konkursa. Nepotpune i neblagovremene prijave neće se razmatrati.

**XIII.** Prijava na ovaj konkurs dostavlja se u zatvorenoj koverti, na adresu: Ulica Njegoševa broj 13, Podgorica; na koverti je potrebno naznačiti: PRIJAVA NA KONKURS ZA DODJELU STIPENDIJA ZA STUDIJSKU 2022/2023. GODINU - KOMISIJA ZA DODJELU STIPENDIJA.

**XIV.** Ovaj konkurs objaviće se na web sajtu i oglasnoj tabli Glavnog grada i u jednom dnevnom štampanom mediju koji se distribuira na teritoriji Glavnog grada.

Napomena: Dokumentaciju (diplome, uvjerenja i dr.), koja je na stranom jeziku, studenti dostavljaju u ovjerenom prevodu.

**GLAVNI GRAD PODGORICA**

**SEKRETARIJAT ZA KULTURU I SPORT**